|  |  |
| --- | --- |
|  |  |
| Stortingets finanskomitéStortinget0026 OSLONorge |  |

|  |  |  |  |
| --- | --- | --- | --- |
| Vår saksbehandler | Vår dato  | Vår referanse |  |
| Peder Ingvaldsen | 12.10.2023 | 23/00058-9 |
|   | Deres dato | Deres referanse |  |
|  |   |   |

# Høringsinnspill til finanskomiteen 2024

1

**Overgang til prosenttoll**

Et sterkt tollvern er helt avgjørende for å kunne ha et bærekraftig landbruk over hele landet. Importen av landbruksvarer er mer enn doblet de siste ti årene, fra 45 mrd. kr i 2012 til 103 mrd. kr i 2022. Kaldt klima, små bruk spredt over hele landet, høye kostnader og høye krav til standarder gjør oss lite konkurransedyktige på pris. Et av få grep regjeringen kan ta for å styrke tollvernet og som Hurdalserklæringen legger opp til å bruke, er overgang til prosenttoll. Gjennom WTO-avtalen har Norge rett til å benytte både krone- og prosenttoll. Kronetollen har blitt stadig svekket gjennom inflasjon siden innføringen i 1995. Mange produkter får derfor sterkere vern gjennom å gå over til prosenttoll.

Ved behandlingen av årets jordbruksoppgjør vedtok Stortinget (Vedtak 868) å *«be regjeringen sikre norsk matberedskap og norsk matproduksjon gjennom et velfungerende tollvern, og at regjeringen i statsbudsjettet for 2024 går fra krone- til prosenttoll for enkeltprodukt for å sikre dette.»*

Regjeringen fremmer forslag om overgang til prosenttoll for 4 grønt-produkter (5 tollinjer). Det er Knollselleri, rødbeter, kålrot og issalat. I følge Budsjettnemnda for jordbruket utgjorde disse en førstehåndsverdi på til sammen 340 mill. kroner i 2022. En omlegging til prosenttoll for disse omfatter da beskjedne 8 promille av samlet førstehåndsomsetning i jordbruket. En omlegging av tollvernet for disse 4 varene er positivt, men langt fra nok for å «sikre norsk matberedskap og norsk matproduksjon», slik Stortinget ønsker. For å få et større bidrag til dette, må tollinjer for volumtunge varer legges om til prosenttoll, slik som kjøtt, potet, frukt og meierivarer. Vi vil understreke at en omlegging ikke vil gi seg utslag i høyere matvarepriser nå, men skape et framtidig handlingsrom for prisuttak basert på tilbud- og etterspørselsfunksjoner.

**Norges Bondelag ber Stortingets Næringskomité bidra til å få lagt om flere tollinjer. Om ønskelig sender vi over en prioritert liste over toll-linjer.**

**Melkekvoter – fritak for beregnet personinntekt ved salg**

Norges Bondelag mener det er hensiktsmessig at melkebønder i større grad eier egen kvote, framfor å leie. Det er derfor ønskelig å få flere kvoter ut for salg. I budsjettet følger regjeringen opp forutsetninger fra jordbruksavtalen om å gi fritak for personinntektsberegning på gevinst ved salg av kvote der kvota selges separat fra gården. Et slikt fritak mener vi er et godt tiltak for å få flere kvoter ut på markedet, og støtter forslaget.

I noen få tilfeller ser vi at kvoter (av litt ulike årsaker), er blitt balanseført i samdrifter (deltakerlignede selskaper). Fritaket som er presentert i lovforslaget vil ikke omfatte bønder som har kvote som brukes av samdrift, og er balanseført der. For å oppnå målet om størst mulig utbud av kvoter, og for å oppnå full likebehandling av kvoteeierne, mener vi at også kvoter som ligger i samdrifter, må tas inn under fritaket.

**Norges Bondelag ber om at Stortinget vedtar nødvendig lovendring for å frita kvotesalg som skjer fra samdrifta (selskapet), fra utdelingsskatt.**

**Økt grense for direkte fradragsføring fra 15000 kr til 30000 kr**

Grensen har stått stille siden 1992, og forslaget fra regjeringen om å doble den, støttes. Dette vil gi alle næringsdrivende skattefradrag tidligere enn i dag, og er et velkomment tiltak.

**Formuesskatt – forslag om redusert grunnlag for næringsbygg utenfor storbyene**

I budsjettet for 2024 er det lagt inn forslag om økt kalkulasjonsrente med 1 prosent for beregning av formuesskattegrunnlaget for næringsbygg utenfor storbyene. Effekten av dette er at skattegrunnlaget går ned med ca. 10 prosent for næringsbyggene utenfor storbyene. Norges Bondelag er fornøyd med at regjeringen tar grep for å jevne ut ulikheter i skattesystemet, selv om vi kunne ønske kraftigere grep mht. å frita formuesskatt på arbeidende kapital.

**Avgiftsøkninger gir ekstra kostnader for bonden**

Regjeringen foreslår at CO2 avgiften økes, som medfører en avgiftsøkning på diesel på 64 øre. I tillegg legges det på N2O-avgift på 4 øre pr. liter. Videre foreslår man en reduksjon i veibruksavgiften på 32 øre som delvis kompenserer for økningen i de øvrige avgiftene. Norges Bondelag vil påpeke at det ikke er veibruksavgift på anleggsdiesel, og at reduksjonen i denne avgiften ikke er kompenserende for landbruket. Kostnadsøkningen for landbruket som følge av avgiftsøkningene er beregnet til ca. 100 millioner kroner, som utgjør 2500 kroner per årsverk i redusert inntektsvekst enn det man forutsatte i jordbruksavtalen for 2024. Den foreslåtte reduksjonen i trafikkforsikringsavgiften for traktor reduserer kostnaden med å eie/lease traktor med ca. 34 millioner kroner for sektoren. Samlet gir disse endringene en kostnadsøkning på ca. 66 millioner kroner.

**Økning i Co2-avgift på gass rammer særskilt veksthusnæringa. Det må øremerkes tilstrekkelige midler fra Bionova så produsentene gjøres i stand til å gjennomføre omleggingen til en mer klimavennlig produksjon uten at det gir negative økonomiske konsekvenser for næringen.**

Med hilsen

Elektronisk godkjent, uten underskrift

|  |  |
| --- | --- |
|  Bjørn Gimming | Sigrid Hjørnegård |

|  |  |
| --- | --- |
| Kopi til: |   |

|  |  |  |  |
| --- | --- | --- | --- |
| Mottaker | Kontaktperson | Adresse | Post |
| Stortingets finanskomité |   | Stortinget | 0026 OSLO |